KOMISIJOS ĮGYVENDINIMO SPRENDIMAS (ES) 2022/1286

2022 m. liepos 15 d.

dėl Europos Parlamento ir Tarybos direktyvos 2014/25/ES 34 straipsnio taikymo skiriant sutartis dėl mažmeninio elektros energijos ir dujų tiekimo smulkiesiems vartotojams Nyderlanduose

(pranešta dokumentu Nr. C(2022) 4872)

(Tekstas autentiškas tik nyderlandų kalba)

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2014 m. vasario 26 d. Europos Parlamento ir Tarybos direktyvą 2014/25/ES dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų, kuria panaikinama Direktyva 2004/17/EB (1), ypač į jos 35 straipsnio 3 dalį,

pasikonsultavusi su Viešųjų sutarčių patariamuoju komitetu,

kadangi:

1. FAKTAI

(1) Šiame sprendime nustatytos priemonės atitinka Viešųjų sutarčių patariamojo komiteto nuomonę.

(2) 2017 m. sausio 30 d. įmonės „Eneco B. V.“ (toliau – „Eneco“) ir „N. V. Nuon Energy“ (toliau – „Nuon“) pateikė Komisijai prašymą pagal Direktyvos 2014/25/ES 35 straipsnio 1 dalį (toliau – prašymas). Prašymas atitinka Komisijos įgyvendinimo sprendimo (ES) 2016/1804 (2) 1 straipsnio 1 dalyje ir to įgyvendinimo sprendimo I priede nustatytus formaliuosius reikalavimus.

(3) Visos įmonės „Nuon“ akcijos priklauso į biržos prekybos sąrašus neįtrauktai Švedijos valstybės valdomai įmonei „Vattenfall AB“. Todėl įmonė „Nuon“ laikoma perkančiuoju subjektu, kaip apibrėžta Direktyvos 2014/25/ES 4 straipsnio 2 dalyje. 2020 m. kovo mėn. pasikeitus nuosavybės teisėms (anksčiau Nyderlandų vietos valdžios institucijų valdyta įmonė buvo parduota bendrajai įmonei, kurią sudaro „Mitsubishi Corporation“ ir „Chubu Electric Power“), įmonė „Eneco“ nebelaikoma perkančiuoju subjektu.

(4) Prašymas pateiktas dėl mažmeninio elektros energijos tiekimo smulkiesiems vartotojams (prie žemos įtampos tinklo prijungtiems namų ūkiams, smulkiesiems pramoniniams ir komerciniams vartotojams, kurių jungties didžiausias pajėgumas yra ne didesnis kaip 3 F 80 A), ir mažmeninio dujų tiekimo smulkiesiems vartotojams (prie dujų tinklo prijungtiems namų ūkiams ir mažosioms įmonėms, kurių jungties didžiausias pajėgumas yra ne didesnis kaip 40 m3).

(5) Jeigu pagal Direktyvos 2014/25/ES 34 straipsnio 3 dalies pirmą pastraipą galima daryti prielaidą, kad patekti į rinką nėra apribojimų, tada, remiantis direktyvos IV priedo 1 punkto a papunkčiu, Komisija turi per 90 darbo dienų pagal prašymą priimti įgyvendinimo sprendimą. Kadangi prie prašymo nebuvo pridėta nepriklausomos nacionalinės valdžios institucijos priimta motyvuota ir pagrįsta nuomonė, kaip nurodyta Direktyvos 2014/25/ES 35 straipsnio 2 dalyje, Komisija 2017 m. kovo 24 d. informavo Nyderlandų valdžios institucijas apie prašymą ir paprašė pateikti papildomos informacijos. Nyderlandų valdžios institucijos atsakymą į prašymą pateikti informacijos atsiuntė elektroniniu paštu 2017 m. birželio 19 d. Atsakymas pripažintas neišsamiu, todėl 2017 m. liepos 27 d. Komisija paprašė pateikti daugiau paaiškinimų, o Nyderlandų valdžios institucijos juos pateikė 2017 m. rugsėjo 25 d.

(6) Kadangi turimos informacijos Komisijai vis tiek nepakako, kad ji galėtų susidaryti nuomonę apie tai, kaip veiklą veikia konkurencija, 2017 m. gruodžio 21 d. ir 2018 m. kovo 2 d. Nyderlandų valdžios institucijoms buvo išsiųsti papildomi prašymai pateikti informacijos. Nyderlandų valdžios institucijos atsiuntė atsakymą 2021 m. spalio 11 d.

(7) 2022 m. sausio 24 d. įmonė „Nuon“ pateikė iš esmės pakeistą prašymą. Komisija ir pareiškėjas susitarė, kad Komisija įgyvendinimo sprendimą turėtų priimti iki 2022 m. liepos 15 d.

2. TEISINIS PAGRINDAS

(8) Direktyva 2014/25/ES taikoma skiriant sutartis, kuriomis siekiama suteikti galimybę vykdyti veiklą, susijusią su mažmeniniu elektros energijos ir dujų tiekimu [kaip nurodyta tos direktyvos 9 straipsnio 1 dalies a punkte], jeigu tai veiklai netaikomos išimtys pagal tos direktyvos 34 straipsnį.

(9) Remiantis Direktyvos 2014/25/ES 34 straipsniu, sutartims, kuriomis siekiama suteikti galimybę vykdyti veiklą, kuriai taikoma ši direktyva, ši direktyva netaikoma, jeigu valstybėje narėje, kurioje vykdoma veikla, veiklą veikia tiesioginė konkurencija ir veikla vykdoma rinkose, į kurias patekti nėra apribojimų. Tiesioginis konkurencijos poveikis vertinamas remiantis objektyviais kriterijais, atsižvelgiant į atitinkamo sektoriaus ypatumus.

3. VERTINIMAS

3.1. Neribojamas patekimas į rinką

(10) Laikoma, kad patekimas į rinką yra neribojamas, jeigu valstybė narė yra įgyvendinusi ir taiko atitinkamus Sąjungos teisės aktus dėl atitinkamo sektoriaus arba jo dalies atvėrimo. Tie teisės aktai yra nurodyti Direktyvos 2014/25/ES III priede. Europos Parlamento ir Tarybos direktyva (ES) 2019/944 (3), kuria panaikinama Europos Parlamento ir Tarybos direktyva 2009/72/EB (4), taikoma elektros energijos sektoriui, o Europos Parlamento ir Tarybos direktyva 2009/73/EB (5) – dujų sektoriui.

(11) Nyderlandai direktyvas (ES) 2019/944 ir 2009/73/EB į nacionalinę teisę perkėlė Nyderlandų elektros energijos aktu (6) (nyd. Elektriciteitswet) ir Nyderlandų dujų aktu (7) (nyd. Gaswet). Dėl šios priežasties ir remiantis Direktyvos 2014/25/ES 34 straipsnio 3 dalies pirma pastraipa, laikoma, kad visoje Nyderlandų teritorijoje nėra apribojimų patekti į rinką.

3.2. Tiesioginis konkurencijos poveikis

(12) Tiesioginis konkurencijos poveikis turi būti vertinamas remiantis įvairiais rodikliais, iš kurių nė vienas per se nėra lemiamas. Vertinant rinkas, kurioms skirtas šis sprendimas, vienas iš kriterijų, į kuriuos reikia atsižvelgti, yra pagrindinių rinkos dalyvių užimama atitinkamos rinkos dalis. Turint galvoje nagrinėjamų rinkų ypatybes, reikėtų atsižvelgti ir į kitus kriterijus, pavyzdžiui, rinkos dalyvių skaičių, didmeninių rinkų likvidumą, tiekėjų keitimo rodiklį ir tai, ar kainos yra reguliuojamos.

(13) Šiuo sprendimu nedaroma poveikio Sąjungos konkurencijos taisyklių ir kitų ES teisės sričių nuostatų taikymui. Tiksliau, nors tiesioginiam konkurencijos poveikiui vertinti pagal Direktyvos 2014/25/ES 34 straipsnį naudojami kriterijai ir metodika turi atitikti Sutarties nuostatas dėl konkurencijos, jie nebūtinai turi sutapti su kriterijais ir metodika, kurie yra taikomi atliekant vertinimą pagal Sutarties 101 arba 102 straipsnį arba pagal Tarybos reglamentą (EB) Nr. 139/2004 (8) (tai patvirtina ir Bendrasis Teismas (9)).

(14) Šio sprendimo tikslas yra nustatyti, ar veiklą, dėl kurios pateiktas prašymas, veikia tam tikro lygio konkurencija (rinkose, į kurias galima patekti be apribojimų, kaip apibrėžta Direktyvos 2014/25/ES 34 straipsnyje), kuri užtikrina, kad ir tuo atveju, jei viešųjų pirkimų tvarka nebūtų apibrėžta išsamiomis Direktyvoje 2014/25/ES išdėstytomis taisyklėmis, viešieji pirkimai dėl atitinkamos veiklos būtų vykdomi skaidriai, nediskriminuojant ir vadovaujantis kriterijais, kurie leidžia pirkėjams pasirinkti jiems apskritai ekonomiškai naudingiausią pasiūlymą.

(15) Šiomis aplinkybėmis svarbu nepamiršti, kad nagrinėjamose rinkose viešųjų pirkimų taisyklės taikomos ne visiems rinkos dalyviams. Šiuo atveju perkančiuoju subjektu, kaip apibrėžta Direktyvos 2014/25/ES 4 straipsnyje, laikoma tik įmonė „Nuon“ ir viešųjų pirkimų taisyklės taikomos tik jai.

3.2.1. Atitinkamos produktų rinkos

(16) Remiantis ankstesniais Komisijos sprendimais (10), elektros energijos sektoriuje galima išskirti šias atitinkamas produktų rinkas: i) gamybos ir didmeninio tiekimo, ii) perdavimo, iii) platinimo ir iv) mažmeninio tiekimo galutiniams vartotojams (11). Dujų sektoriuje gali būti išskirtos šios produktų rinkos: i) pradinės grandies rinka (žalios naftos ir gamtinių dujų žvalgymas), ii) (pradinės ir galutinės grandies) didmeninės rinkos, iii) mažmeninė rinka, kurią galima apibrėžti kaip dujų pardavimą, rinkodarą ir paskirstymą galutiniams vartotojams (12).

(17) Nyderlandų elektros energijos ir dujų sektoriuje veikia aštuonios regioninės skirstymo bendrovės arba skirstymo sistemos operatoriai (toliau – SSO): „COGAS Infra & Beheer“, „Enduris“, „Enexis“, „Liander“, „Endinet“, „RENDO Netbeheer“, „Stedin Netbeheer“ ir „Westland Infra Netbeheer“. Teritorijos, kuriose SSO transportuoja elektros energiją, gali skirtis nuo teritorijų, kuriose jie transportuoja dujas. Liberalizavus energijos rinkas, įvairiomis taisyklėmis pagal Sąjungos sektorių teisės aktus buvo užtikrintas nepriklausomas SSO veikimas. Nyderlandų teisės aktų leidėjas įpareigojo SSO lygmeniu visiškai atsieti nuosavybės teises. Nyderlandų valdžios institucijos patvirtino (13), kad šiuo metu visi SSO yra teisiniu ir nuosavybės požiūriu atsieti nuo gamintojų ir tiekėjų.

Mažmeninis elektros energijos tiekimas

(18) Dėl elektros energijos tiekimo galutiniams vartotojams pažymėtina, kad ankstesniuose sprendimuose Komisija atskyrė tiekimą smulkiesiems vartotojams (namų ūkiams ir mažosioms įmonėms), prijungtiems prie žemos įtampos skirstomųjų tinklų, ir tiekimą stambiesiems pramoniniams vartotojams, kurie paprastai būna prijungti prie aukštos ir vidutinės įtampos tinklo (stambiesiems pramoniniams ir komerciniams vartotojams) (14). Toks skirstymas susijęs su skirtingais paklausos reikalavimais bei pobūdžiu ir skirtingomis tiekimo paslaugomis ir technologijomis (15).

(19) Ankstesniuose sprendimuose Nyderlandų vartotojų ir rinkų institucija (nyd. Autoriteit Consument & Markt, toliau – ACM) taip pat atskyrė tiekimą smulkiesiems vartotojams (16) nuo tiekimo stambiesiems vartotojams (17). ACM pažymėjo, kad pagrindo tokiam skirstymui suteikia pardavimo ir rinkodaros, kainų ir pristatymo sąlygų skirtumai, skirtingi tiekėjo keitimo ypatumai, paklausos skirtumai ir tai, kad kiekvieno tipo vartotojams aptarnauti reikalingos atskiros licencijos.

(20) Šiuo atveju prašymas pateiktas dėl smulkiųjų vartotojų, t. y. prie žemos įtampos tinklo prijungtų namų ūkių ir smulkiųjų pramoninių ir komercinių vartotojų, kurių jungties didžiausias pajėgumas yra ne didesnis kaip 3 F 80 A.

Mažmeninis dujų tiekimas

(21) Ankstesniuose sprendimuose Komisija išskyrė šias rinkas: gamtinių dujų tiekimas: i) dujomis kūrenamoms elektrinėms (18), ii) stambiesiems pramoniniams vartotojams (19) ir iii) smulkiesiems vartotojams (20). Paskutiniąją kategoriją, priklausomai nuo konkrečių aplinkybių, būtų galima suskirstyti į gamtinių dujų tiekimą: i) namų ūkiams ir ii) komerciniams vartotojams (21).

(22) Ankstesniuose sprendimuose ACM atskyrė gamtinių dujų tiekimą smulkiesiems vartotojams nuo tiekimo stambiesiems vartotojams ir elektrinėms (22). ACM konstatavo, kad šių dviejų rinkų konkurencinės sąlygos skiriasi tiek pagal pirkimo pobūdį, tiek pagal kainas ir tiekėjų keitimą. Taip pat kaip mažmeninio elektros energijos tiekimo atveju, kiekvieno tipo vartotojams aptarnauti reikalinga speciali licencija.

(23) ACM taip pat nurodė, kad gamtinių dujų tiekimo rinką būtų galima skirstyti dar smulkiau pagal dujų kokybę (23) į mažo šilumingumo dujų (toliau – L dujos), kurias paprastai naudoja smulkieji vartotojai, tiekimą ir didelio šilumingumo dujų (toliau – H dujų), kurias naudoja tiek stambieji, tiek smulkieji vartotojai, tiekimą.

(24) Šiuo atveju prašymas pateiktas dėl smulkiųjų vartotojų, t. y. namų ūkių ir mažųjų įmonių, kurių jungties didžiausias pajėgumas yra ne didesnis kaip 40 m3.

Išvada

(25) Atsižvelgdama į 15–23 konstatuojamosiose dalyse išnagrinėtus veiksnius, Komisija laikosi nuomonės, kad, vertinant, ar tenkinamos Direktyvos 2014/25/ES 34 straipsnyje nustatytos sąlygos, ir nedarant poveikio kitų Sąjungos teisės aktų taikymui, atitinkamas produktų rinkas sudaro mažmeninio elektros energijos tiekimo smulkiesiems vartotojams rinka ir mažmeninio dujų tiekimo smulkiesiems vartotojams rinka.

3.2.2. Atitinkamos geografinės rinkos

Mažmeninis elektros energijos tiekimas

(26) Komisija anksčiau nustatė (24), kad Nyderlandų mažmeninio elektros energijos tiekimo rinkos pagal mastą yra nacionalinės.

(27) ACM savo ankstesnėje praktikoje (25) apibrėžė, kad geografiniu požiūriu atitinkamos mažmeninio elektros energijos tiekimo sektoriaus produktų rinkos pagal mastą yra nacionalinės.

(28) Remiantis iš Nyderlandų valdžios institucijų gauta informacija (26), Nyderlanduose yra maždaug 55 aktyvūs elektros energijos tiekėjai ir visi jie veikia nacionaliniu lygmeniu.

(29) Komisija laikosi nuomonės, kad, vertinant, ar tenkinamos Direktyvos 2014/25/ES 34 straipsnyje nustatytos sąlygos, ir nedarant poveikio kitų Sąjungos teisės aktų taikymui, atitinkama geografinė mažmeninio elektros energijos tiekimo smulkiesiems vartotojams rinka pagal mastą yra nacionalinė.

Mažmeninis dujų tiekimas

(30) Komisija iš esmės apibrėžė, kad mažmeninio dujų tiekimo rinkos, įskaitant rinkas pagal galimą smulkesnį skirstymą, pagal mastą yra nacionalinės, jeigu yra visiškai liberalizuotos (27).

(31) ACM savo ankstesnėje praktikoje (28) apibrėžė, kad geografiniu požiūriu atitinkamos mažmeninio dujų tiekimo sektoriaus produkto rinkos pagal mastą yra nacionalinės.

(32) Remiantis iš Nyderlandų valdžios institucijų gauta informacija (29), Nyderlanduose yra 55 aktyvūs dujų tiekėjai ir visi jie veikia nacionaliniu lygmeniu.

(33) Komisija laikosi nuomonės, kad, vertinant, ar tenkinamos Direktyvos 2014/25/ES 34 straipsnyje nustatytos sąlygos, ir nedarant poveikio kitų Sąjungos teisės aktų taikymui, atitinkama geografinė mažmeninio dujų tiekimo smulkiesiems vartotojams rinka pagal mastą yra nacionalinė.

3.2.3. Rinkos analizė

(34) Komisija jau yra priėmusi keletą sprendimų (30), pagal kuriuos kai kuriose valstybėse narėse mažmeniniam elektros energijos ir dujų tiekimui viešųjų pirkimų taisyklės netaikomos. Atlikdama vertinimą Komisija pirmiausia remsis šiais kriterijais: rinkos dalyvių skaičiumi, bendra didžiausių įmonių rinkos dalimi, galutinius vartotojus aptarnaujančių tiekėjų keitimo rodikliu, didmeninės prekybos rinkų likvidumu ir tuo, ar kainos yra reguliuojamos.

3.2.3.1. Rinkos dalyvių skaičius bei didžiausių įmonių rinkos dalys

(35) Nyderlandų valdžios institucijų teigimu (31), tiek mažmeninėje elektros energijos rinkoje, tiek mažmeninėje dujų rinkoje nacionaliniu lygmeniu veikia 55 aktyvūs tiekėjai.

(36) Remiantis šiuo prašymu (32), bendros patekimo į mažmeninio elektros energijos ir dujų tiekimo rinkas sąnaudos yra mažos ir nesudaro kliūčių patekti į rinką.

(37) Ankstesniuose sprendimuose (33) Komisija dėl mažmeninio tiekimo rinkos laikėsi nuomonės, kad svarbi yra didžiausių trijų įmonių užimama bendra rinkos dalis. Kiti koncentracijos matai taip pat gali būti svarbūs. Konkretus ypatumas yra tai, kad viešųjų pirkimų taisyklės buvo taikomos tik vienam rinkos dalyviui.

Mažmeninis elektros energijos tiekimas smulkiesiems vartotojams

(38) Įmonei „Nuon“ viešųjų pirkimų taisyklės yra taikomos, o dviem didžiausioms jos konkurentėms – įmonėms „Essent“ ir „Eneco“ – netaikomos. Remiantis Nyderlandų valdžios institucijų pateikta informacija (34), pagrindinių tiekėjų rinkos dalys 2017–2020 m. išliko gana stabilios: įmonės „Nuon“ rinkos dalis sumažėjo nuo 27 % iki 25 %, įmonės „Eneco“ rinkos dalis sumažėjo nuo 25 % iki 22 %, o įmonės „Essent“ rinkos dalis sumažėjo nuo 27 % iki 26 %.

(39) Visa trijų didžiausių mažmeninių tiekėjų užimama Nyderlandų mažmeninio elektros energijos tiekimo rinkos dalis bendrai sumažėjo nuo 79 % 2017 m. iki 73 % 2020 m.

Mažmeninis dujų tiekimas smulkiesiems vartotojams

(40) Remiantis Nyderlandų valdžios institucijų pateikta informacija (35), pagrindinių tiekėjų rinkos dalys 2017–2020 m. išliko gana stabilios: įmonės „Nuon“ rinkos dalis sumažėjo nuo 27 % iki 25 %, įmonės „Eneco“ rinkos dalis sumažėjo nuo 25 % iki 22 %, o įmonės „Essent“ rinkos dalis nepakito ir sudarė 27 %.

(41) Visa trijų didžiausių mažmeninių tiekėjų užimama Nyderlandų mažmeninio dujų tiekimo rinkos dalis bendrai sumažėjo nuo 79 % 2017 m. iki 74 % 2020 m.

3.2.3.2. Galutinius vartotojus aptarnaujančių tiekėjų keitimo rodiklis

(42) Vartotojų, keičiančių tiekėją (išorinis keitimas) arba pradedančių naudotis kitu to paties tiekėjo tarifu ar sudarančiu su juo kitą sutartį (vidinis keitimas), skaičius laikomas svarbiu konkurencijos veiksmingumo rodikliu. Ankstesniuose sprendimuose (36) Komisija daugiausia analizavo išorinio keitimo atvejus.

(43) Dauguma Nyderlandų smulkiųjų vartotojų yra sudarę dviejų rūšių energijos tiekimo sutartis, t. y. ir dujas, ir elektros energiją jiems tiekia vienas tiekėjas.

(44) Mažmeninių elektros energijos ir dujų tiekėjų išorinio keitimo rodiklis Nyderlanduose vis didėjo – nuo 17 % 2017 m. iki 21 % 2020 m. (37)

(45) Remiantis turima vieša informacija (38), 2020 m. vidaus keitimo rodiklis tarp smulkiųjų vartotojų elektros energijos ir dujų rinkose sudarė 8 %.

(46) Iš šių tiekėjo keitimo rodiklių matyti, kad smulkieji vartotojai nori keisti tiekėją ir kad tinkamų jų elektros energijos ir dujų tiekimo poreikius atitinkančių alternatyvų esama.

3.2.3.3. Didmeninių elektros energijos ir dujų rinkų likvidumas

(47) Elektros energija ir dujomis gali būti prekiaujama įvairių tipų didmeninėse rinkose: elektros energijos biržose, daugiašalėse prekybos platformose ir (arba) dvišalės nebiržinės prekybos rinkose. Elektros energijos biržos – tai platformos, kuriomis rinkos dalyviai naudojasi derėdamiesi dėl elektros energijos pirkimo ir pardavimo. Dujomis taip pat prekiaujama suskystintų dujų biržose. Taip užtikrinamas rinkos atvirumas, skatinama, kad atsirastų konkurencija, ir rinkos dalyviams nustatoma skaidri referencinė kaina.

(48) Didmeninė rinka – tai rinka, esanti viena grandimi aukščiau mažmeninės rinkos. Nors kai kurie mažmeniniai tiekėjai priklauso vertikaliai integruotoms grupėms, daugelis mažmeninių elektros energijos tiekėjų neturi savos gamybos infrastruktūros. Tokie mažmeniniai tiekėjai perka elektros energiją didmeninėje rinkoje, kad galėtų ją perparduoti mažmeninėje rinkoje, konkuruodami su vertikaliai integruotais mažmeniniais tiekėjais. Todėl likvidžios ir gerai veikiančios konkurencingos didmeninės rinkos, kuriose elektros energijos gamybos infrastruktūros neturintys mažmeniniai tiekėjai gali lengvai pirkti elektros energiją konkurencingomis kainomis, yra pagrindinė konkurencingų mažmeninių rinkų, kuriose vertikaliai ir nevertikaliai integruoti mažmeniniai tiekėjai konkuruoja vienodomis sąlygomis, sąlyga. Suskystintų dujų biržos įvairiais būdais prisideda prie rinkos veikimo ir užtikrina, kad nauji rinkos dalyviai galėtų įgyti prieigą prie didmeninės prekybos dujomis.

(49) Likvidumo ataskaitoje (39) ACM padarė išvadą, kad Nyderlandų elektros energijos didmeninės prekybos rinkos likvidumas (pvz., didesni parduoti kiekiai, mažesnis kainų svyravimas ir mažesnis pirkimo ir pardavimo kainų skirtumai) 2009–2013 m. laikotarpiu padidėjo. Didesni kiekiai ir didesnis likvidumas padeda didmeninėms rinkoms geriau veikti, o rinkos dalyviams – priimti veiksmingus sprendimus dėl elektros energijos pirkimo arba pardavimo. 2020 m. Nyderlandų didmeninė elektros energijos rinka buvo maždaug 3 kartus didesnė už nacionalinį suvartojimą, o 2015 m. ji buvo didesnė 1,5 karto (40).

(50) Komisija mano, kad Nyderlandų didmeninės elektros energijos rinkos likvidumas pasiekė pakankamą lygį, kad nebūtų kliūtis tam, kad mažmeniniam elektros energijos tiekimui namų ūkių vartotojams būtų daromas tiesioginis konkurencijos poveikis.

(51) Konkurencijos lygį Nyderlandų didmeninėje dujų rinkoje visų pirma parodo tai, kad joje veikia Nuosavybės teisių perdavimo sistema (angl. Title Transfer Facility, toliau – TTF), Nyderlandų didmeninės prekybos dujomis birža. Iš naujausios ACER metinės didmeninės dujų rinkos veikimo ataskaitos (41) (toliau – ACER ataskaita) matyti, kad TTF pasižymi itin dideliu likvidumu ir kad pastaraisiais metais jos likvidumas padidėjo (42). Iš ataskaitos taip pat matyti, kad TTF kainų nustatymo procesas yra veiksmingas ir skaidrus, todėl pirkimo ir pardavimo kainų skirtumai yra maži (43).

(52) ACER ataskaitoje Nyderlandų didmeninė dujų rinka išskiriama kaip geras pavyzdys (44): „Nyderlandų TTF ir Jungtinės Karalystės NBP ir toliau yra dvi likvidžiausios ir konkurencingiausios prekybos biržos, kuriose sudaroma didžioji dalis prekybos dujomis išankstinių sandorių ES.“

(53) Atsižvelgdama į pirmiau nurodytus ypatumus, Komisija mano, kad Nyderlandų didmeninės dujų rinkos likvidumas yra pakankamas, kad į rinką galėtų patekti nauji tiekėjai ir kad jis nebūtų kliūtis tam, kad mažmeniniam dujų tiekimui smulkiesiems vartotojams būtų daromas tiesioginis konkurencijos poveikis.

3.2.3.4. Kainų reguliavimas

Mažmeninis elektros energijos ir dujų tiekimas smulkiesiems vartotojams

(54) Elektros energijos ir dujų tiekimo galutiniams vartotojams kainą sudaro 1) energijos mokestis, 2) tinklo sąnaudos, 3) skaitiklių nuoma, 4) PVM ir 5) tiekimo sąnaudos (45). Pirmieji keturi elementai yra reguliuojami, o tiekimo sąnaudos – nereguliuojamos.

3.2.3.5. Kiti elementai

(55) Įmonė „Nuon“ yra vertikaliai integruota į elektros energijos sektorių ir veikia Nyderlandų elektros energijos gamybos ir didmeninės prekybos rinkoje (užima 16,8 % rinkos dalį) ir Nyderlandų mažmeninio elektros energijos ir dujų tiekimo rinkoje.

(56) Iš operatorių, kuriems netaikomos viešųjų pirkimų taisyklės, įmonės „Eneco“ ir „Essent“ taip pat yra vertikaliai integruotos, joms priklauso 4,6 % ir 13 % įrengtųjų pajėgumų gamybos ir didmeninės prekybos rinkoje (46).

(57) Nepaisant vertikalios integracijos elektros energijos sektoriuje, įmonės „Nuon“ padėtis nei gamybos, nei didmeninės prekybos lygmeniu nėra kliūtis tam, kad mažmeniniam elektros energijos tiekimui smulkiesiems vartotojams būtų daromas tiesioginis konkurencijos poveikis. Be to, atsižvelgiant į didmenines suskystintų dujų rinkas, nėra didelių kliūčių tam, kad mažmeniniam dujų tiekimui smulkiesiems namų ūkių vartotojams būtų daromas tiesioginis konkurencijos poveikis.

4. IŠVADOS

(58) Mažmeninio elektros energijos tiekimo smulkiesiems vartotojams Nyderlanduose padėtį galima apibendrinti taip: trijų didžiausių rinkos dalyvių rinkos dalis mažėja, tiekėjų keitimo lygis yra aukštas ir didėja, galutinių vartotojų kainos nekontroliuojamos, o didmeninės rinkos veikimas nesudaro kliūčių tam, kad mažmeninę smulkiųjų vartotojų rinką veiktų konkurencija.

(59) Mažmeninio dujų tiekimo smulkiesiems vartotojams padėtį Nyderlanduose galima apibendrinti taip: trijų didžiausių rinkos dalyvių rinkos dalis mažėja, tiekėjo keitimo lygis yra aukštas, galutinių vartotojų kainos nekontroliuojamos, o didmeninės rinkos likvidumas yra didelis.

(60) Atsižvelgiant į 34–57 konstatuojamosiose dalyse išnagrinėtus veiksnius, Direktyvos 2014/25/ES 34 straipsnio 1 dalyje nustatyta tiesioginio konkurencijos poveikio Nyderlandų elektros energijos ir dujų mažmeniniam tiekimui smulkiesiems vartotojams sąlyga laikytina įvykdyta.

(61) Šis sprendimas priimamas remiantis 2017 m. sausio mėn. – 2021 m. spalio mėn. teisinėmis ir faktinėmis aplinkybėmis, apie kurias informavo įmonė „Nuon“ ir Nyderlandų valdžios institucijos. Sprendimas gali būti persvarstytas, jeigu, iš esmės pasikeitus teisinėms arba faktinėms aplinkybėms, Direktyvos 2014/25/ES 34 straipsnio 1 dalies taikymo sąlygos nebebūtų tenkinamos.

(62) Kadangi kai kuriai su elektros energijos ir dujų mažmeniniu tiekimu susijusiai veiklai Direktyva 2014/25/ES yra taikoma, primenama, kad viešųjų pirkimų sutartys dėl kelių veiklos rūšių turėtų būti reglamentuojamos pagal direktyvos 6 straipsnį. Tai reiškia, kad, kai perkantysis subjektas rengia mišriuosius pirkimus, t. y. pirkimus, skirtus ir veiklai, kuriai netaikoma Direktyva 2014/25/ES, ir veiklai, kuriai ji taikoma, turi būti atsižvelgiama į pagrindinę veiklą, dėl kurios visų pirma siekiama sudaryti sutartį. Jeigu vykdomas mišrusis pirkimas, kurio pagrindinė paskirtis yra padėti vykdyti veiklą, kuriai išimtis negalioja, Direktyvos 2014/25/ES nuostatos turi būti taikomos. Jeigu neįmanoma objektyviai nustatyti, dėl kurios veiklos sutartis yra iš esmės sudaroma, sutartis turi būti skiriama pagal Direktyvos 2014/25/ES 6 straipsnio 3 dalyje nustatytas taisykles.

(63) Primenama, jog Europos Parlamento ir Tarybos direktyvos 2014/23/ES dėl koncesijos sutarčių skyrimo (47) 16 straipsnyje nustatyta, kad ta direktyva netaikoma perkančiųjų subjektų suteikiamoms koncesijoms, kai dėl valstybės narės, kurioje koncesija turi būti vykdoma, pagal Direktyvos 2014/25/ES 35 straipsnį nustatyta, kad ta veikla pagal tos direktyvos 34 straipsnį yra tiesiogiai veikiama konkurencijos. Kadangi padaryta išvada, kad elektros energijos ir dujų mažmeninio tiekimo smulkiesiems vartotojams veiklą tiesiogiai veikia konkurencija, koncesijos sutartims, kurių paskirtis – suteikti galimybę Nyderlanduose vykdyti tą veiklą, Direktyva 2014/23/ES nebus taikoma,

PRIĖMĖ ŠĮ SPRENDIMĄ:

1 straipsnis Direktyva 2014/25/ES netaikoma perkančiųjų subjektų skiriamoms sutartims, kuriomis siekiama suteikti galimybę vykdyti mažmeninį elektros energijos ir dujų tiekimą Nyderlandų smulkiesiems vartotojams.

2 straipsnis Šis sprendimas skirtas Nyderlandų Karalystei.

Priimta Briuselyje 2022 m. liepos 15 d. Komisijos vardu Thierry BRETON Komisijos narys

(1) OL L 94, 2014 3 28, p. 243.

(2) 2016 m. spalio 10 d. Komisijos įgyvendinimo sprendimas (ES) 2016/1804 dėl Europos Parlamento ir Tarybos direktyvos 2014/25/ES dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų 34 ir 35 straipsnių taikymo išsamių taisyklių (OL L 275, 2016 10 12, p. 39).

(3) 2019 m. birželio 5 d. Europos Parlamento ir Tarybos direktyva (ES) 2019/944 dėl elektros energijos vidaus rinkos bendrųjų taisyklių, kuria iš dalies keičiama Direktyva 2012/27/ES (OL L 158, 2019 6 14, p. 125).

(4) 2009 m. liepos 13 d. Europos Parlamento ir Tarybos direktyva 2009/72/EB dėl elektros energijos vidaus rinkos bendrųjų taisyklių, panaikinanti Direktyvą 2003/54/EB (OL L 211, 2009 8 14, p. 55).

(5) 2009 m. liepos 13 d. Europos Parlamento ir Tarybos direktyva 2009/73/EB dėl gamtinių dujų vidaus rinkos bendrųjų taisyklių, panaikinanti Direktyvą 2003/55/EB (OL L 211, 2009 8 14, p. 94).

(6) Wet van 12-7-2012, Stb. 2012, 334 en Inwerkingtredingsbesluit van 12-7-2012, Stb. 2012, 336.

(7) Wet van 12-7-2012, Stb. 2012, 334 en Inwerkingtredingsbesluit van 12-7-2012, Stb. 2012, 336.

(8) 2004 m. sausio 20 d. Tarybos reglamentas (EB) Nr. 139/2004 dėl koncentracijų tarp įmonių kontrolės (EB Susijungimų reglamentas) (OL L 24, 2004 1 29, p. 1).

(9) 2016 m. balandžio 27 d. Sprendimas Österreichische Post AG / Komisija, T-463/14, ECLI:EU:T:2016:243, 28 punktas.

(10) Byla COMP M. 4110 E.ON – ENDESA, 2006 4 25, 10 ir 11 punktai; 2016 m. rugsėjo 15 d. Komisijos įgyvendinimo sprendimas (ES) 2016/1674 mažmeniniam elektros energijos ir dujų tiekimui Vokietijoje netaikyti Europos Parlamento ir Tarybos direktyvos 2014/25/ES (OL L 253, 2016 9 17, p. 6).

(11) M.3440 – EDP / ENI / BVP, 2004 12 9, 56 punktas.

(12) M. 4180 Gaz de France / Suez, 2006 11 14, 63 punktas; M.3868 – DONG / Elsam / Energi E2, 2006 3 14, 193 ir tolesni punktai; M. 3440 – EDP / ENI / GDP, 2004 12 9, 215 ir tolesni punktai; M.5740 – Gazprom / A2A / JOF,2010 6 16, 17 ir tolesni punktai.

(13) Nyderlandų valdžios institucijų raštas Komisijai, 2017 m. rugsėjo 25 d.

(14) M.3440 – EDP / ENI / GDP, 2004 12 9, 73 punktas; M.2947 – Verbund / EnergieAllianz, 2003 6 11, 35 punktas.

(15) M.5496 – VATTENFALL / NUON ENERGY, 2009 6 22, 12 punktas.

(16) Prie smulkiųjų vartotojų priskiriami ir namų ūkiai, ir smulkieji komerciniai vartotojai.

(17) 2007 m. gegužės 21 d. ACM sprendimas byloje 6017 Nuon / Essent, 53 punktas. Šiame (neigiamame) sprendime ACM padarė išvadą, kad koncentracija veiktų įvairiose rinkose, įskaitant tiekimą mažmeniniams vartotojams.

(18) Byla COMP / M.4180 GDF / Suez, 2006 11 14, 362–367 punktai.

(19) Byla COMP / M.4180 GDF / Suez, 2006 11 14, 78–81 punktai.

(20) Byla COMP / M.3440 EDP / GDP / ENI, 2004 12 9.

(21) Byla COMP / M.4180 GDF / Suez, 2006 11 14, 78–81 punktai, ir byla COMP / M.3696 E.ON / MOL2005 12 21, 122–124 punktai.

(22) ACM sprendimas byloje 5975 / Essent / Westland, 2007 3 13, 18 punktas, ir ACM sprendimas byloje 6017 / Nuon / Essent, 2007 5 21, 56 punktas.

(23) ACM sprendimas byloje 5724 Electrabel – Rendo, 25 ir 26 punktai, ir ACM sprendimas byloje 5975 / Essent – Westland, 2007 3 13, 19 punktas. Taip pat žr. ACM sprendimo Nuon / Essent, 2007 5 21, 61 punktą.

(24) M.5467 – RWE / Essent, 2009 6 23, 61 punktas.

(25) ACM sprendimas byloje Nuon / Essent, 2007 5 21, 107 punktas.

(26) 2017 m. birželio 19 d. Nyderlandų valdžios institucijų raštas Komisijai.

(27) M.5224 – EDF / British Energy, 2008 12 22; COMP/M.4180 – Gaz de France / Suez, 2006 11 14, ir COMP / M.3696 – E.ON / MOL, 2005 12 21.

(28) ACM sprendimo byloje 5975 / Essent / Westland, 2007 3 13, 26 punktas.

(29) 2017 m. birželio 19 d. Nyderlandų valdžios institucijų raštas.

(30) 2016 m. rugsėjo 15 d. Komisijos įgyvendinimo sprendimas (ES) 2016/1674 mažmeniniam elektros energijos ir dujų tiekimui Vokietijoje netaikyti Europos Parlamento ir Tarybos direktyvos 2014/25/ES (OL L 253, 2016 9 17, p. 6), 2010 m. liepos 14 d. Komisijos sprendimas 2010/403/ES, kuriuo elektros energijos gamybai ir didmeninei prekybai Italijos Šiaurės makrozonoje ir mažmeniniam elektros energijos pardavimui galutiniams vartotojams, prijungtiems prie Italijos vidutinės, aukštos ir labai aukštos įtampos elektros energijos tinklo, leidžiama netaikyti Europos Parlamento ir Tarybos direktyvos 2004/17/EB dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų tvarkos derinimo (OL L 186, 2010 7 20, p. 44).

(31) 2017 m. birželio 19 d. Nyderlandų valdžios institucijų raštas.

(32) Prašymo 5.3.3 skirsnis.

(33) 2017 m. birželio 19 d. Nyderlandų valdžios institucijų raštas.

(34) 2021 m. spalio 11 d. Nyderlandų valdžios institucijų raštas Komisijai.

(35) ACER 2020 m. didmeninės dujų rinkos veikimo ataskaita, https://documents.acer.europa.eu/en/Electricity/Market%20monitoring/Documents/MMR%202020%20Summary%20-%20Final.pdf.

(36) ACER 2020 m. didmeninės dujų rinkos veikimo ataskaita, https://documents.acer.europa.eu/en/Electricity/Market%20monitoring/Documents/MMR%202020%20Summary%20-%20Final.pdf.

(37) ACER, Annual Report on the Results of Monitoring the Internal Electricity and Gas Markets in 2020- Energy retail markets and consumer protection volume, p. 44.

(38) ACER, Annual Report on the Results of Monitoring the Internal Electricity and Gas Markets in 2020- Energy retail markets and consumer protection volume, p. 45.

(39) ACM, 2014 Liquidity Report, wholesale markets for natural gas and electricity, https://www.acm.nl/en/publications/publication/13483/2014-Liquidity-Report-wholesale-markets-for-natural-gas-and-electricity.

(40) 2015 m. prekybos apimtis Nyderlanduose iš viso siekė 175 TWh. Ji apskaičiuota susumavus neatidėliotinus sandorius (44 TWh), biržos ateities sandorius (61 TWh) ir kitus nebiržinius sandorius (70 TWh). Iš viso suvartota 113 TWh elektros energijos. Taigi viso parduoto kiekio ir bendro suvartojimo santykis sudarė apie 1,5 (175TWh/113 TWh). 2020 m. duomenys paimti iš Europos Komisijos ketvirtinės ataskaitos dėl Europos elektros energijos rinkų, 2020 m. IV ketv., p. 20 https://ec.europa.eu/energy/sites/default/files/quarterly_report_on_european_electricity_markets_q4_2020.pdf.

(41) ACER 2020 m. didmeninės dujų rinkos veikimo ataskaita, https://documents.acer.europa.eu/en/Electricity/Market%20monitoring/Documents/MMR%202020%20Summary%20-%20Final.pdf.

(42) ACER 2016 m. didmeninės dujų rinkos veikimo ataskaita, p. 24, 83 dalis.

(43) ACER 2016 m. didmeninės dujų rinkos veikimo ataskaita, p. 30, 94 dalis.

(44) ACER 2016 m. didmeninės dujų rinkos veikimo ataskaita, p. 5, 5 dalis.

(45) ACM pranešimai dėl rinkos veikimo ir vartotojų pasitikėjimo tendencijų energijos rinkoje 2015 m. antrąjį pusmetį, p. 22.

(46) Ši rinka buvo analizuota 2 išnašoje nurodyto prašymo taikyti išimtį elektros energijos gamybai ir didmeninei prekybai Nyderlanduose tikslais.

(47) 2014 m. vasario 26 d. Europos Parlamento ir Tarybos direktyva 2014/23/ES dėl koncesijos sutarčių skyrimo (OL L 94, 2014 3 28, p. 1).